

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** XI/2020

**Dňa:** 20.02.2020

**K bodu programu:** **č. 8**

**Názov materiálu: Správa o činnosti ZPOZ Človek - človeku pri MsÚ**

**v Starej Ľubovni za rok 2019**

**Materiál obsahuje**: Odporúčanie komisie pri MsZ

Návrh uznesenia

Dôvodová správa

**Materiál predkladá:** PaedDr. Eva Kollárová

vedúca oddelenia školstva, kultúry, športu a mládeže

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** Mgr. Monika Dušeková

oddelenie školstva, kultúry, športu a mládeže

**Materiál p r e r o k o v a n ý**

na zasadnutí Komisie vzdelávania, kultúry a cestovného ruchu pri MsZ dňa 29.01.2020.

**Prijaté odporúčanie:** Komisia vzdelávania, kultúry a cestovného ruchu odporúča MsZ prerokovať a vziať na vedomie Správu o činnosti ZPOZ Človek – človeku pri MsÚ v Starej Ľubovni za rok 2019.

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**berie na vedomie**

Správu o činnosti ZPOZ Človek – človeku pri MsÚ v Starej Ľubovni za rok 2019.

**D ô v o d o v á s p r á v a**

Materiál sa predkladá v zmysle schváleného Plánu práce MsZ na r. 2020.

**CHARAKTERISTIKA ZPOZ**

Obecné samosprávy prostredníctvom zborov pre občianske záležitosti majú možnosť dôstojným, zážitkovým a neformálnym spôsobom deklarovať svoj vzťah k občanom svojej obce. Majú možnosť využívať prácu ZPOZ nielen pri povinných, zákonom stanovených obradoch, ako je štátny sobáš a štátny pohreb, ale aj pri rôznych významných kultúrnych a spoločenských udalostiach v obci.

ZPOZ v Starej Ľubovni je od počiatku členom Združenia zborov pre občianske záležitosti Človek človeku v Slovenskej republike, ktoré nielen združuje, ale aj metodicky usmerňuje jednotlivé ZPOZ-y. Ľubovniansky ZPOZ pravidelne prispieva do bulletinu Človek Človeku. Eva Kollárová je členkou Ústrednej radyZdruženia ZPOZ Človek človeku v SR (jediná za Prešovský a Košický kraj) a zároveň predsedníčkou Krajskej rady Prešovského kraja.

**Veľkou devízou** ZPOZu v Starej Ľubovni **je participácia mladých ľudí na jednotlivých obradoch**. Ako zásadná sa v tomto prípade javí spolupráca so Základnou umeleckou školou Jána Melkoviča v Starej Ľubovni, ktorá je liahňou mladých talentov – hudobníkov, spevákov, recitátorov, autorov poézie.

Všetky **obrady ZPOZ sa zapisujú do pamätných a sobášnych kníh** Mesta Stará Ľubovňa. Priemerný počet zápisov do pamätných kníh je 140 - 150 za jeden rok. Autorkou zápisov je **Oľga Matviaková**, ktorá ich realizuje už viac ako 37 rokov.

**ÚSPECHY ZPOZ v roku 2019**

ZPOZ v Starej Ľubovni má v celoslovenskom meradle to najlepšie meno, čo dokazuje nielen na obradoch a občianskych slávnostiach v rámci mesta, ale aj na krajských a celoslovenských prehliadkach, seminároch a konferenciách.

24. apríla 2020 sa v obradnej sieni Mestského úradu uskutočnil **s**eminár Združenia ZPOZ Človek človeku Slovenskej republiky pod názvom Človek v spomienkach s témou občianske pohreby a rozlúčky. Ľubovniansky ZPOZ pripravil ukážky občianskeho pohrebu, občianskej rozlúčky a zúčastneným ZPOZ - ákom a starostom z Prešovského kraja ponúkol prezentáciu smútočných piesní a poézie.

V novembri 2019 ZPOZ Človek človeku pri MsZ v Starej Ľubovni na pravidelnom výročnom stretnutí ZPOZ vyslovil poďakovanie za dlhoročnú aktívnu a obetavú prácu Oľge Matviakovej, Janke Lukáčovej, Eve Kollárovej a Márii Karaffovej a za preklady a pomoc pri realizovaní obradov z cudzincami Nine Kollárovej a Kataríne Barlíkovej

**OBRADY ZPOZ V ROKU 2019**

Staroľubovniansky ZPOZ zabezpečuje celú škálu obradov: privítania detí, životné jubileá, pohreby, sobáše, účinkuje pri pietnych spomienkach, vernisážach v Galérii Provinčný dom, pri významných výročiach organizácií, odovzdávaní Janského plakiet darcom krvi, prijatí významných osobností, vzácnych hostí, organizuje prijatia učiteľov, seniorov, slávnostné odovzdávanie Ceny Mesta a Ceny primátora mesta, odovzdávanie ocenení najúspešnejším reprezentantom mesta v oblastiach kultúra, vzdelávanie a šport, pripravuje programy na slávnostné prezentácie kníh a CD, programy na celoslovenské súťaže a festivaly Dúha, Naša Vansovej Lomnička, Poetická Ľubovňa a podobne. Počas svojho fungovania ZPOZ zorganizoval zaujímavé obrady a programy, privítal niekoľko významných osobností, hostí a účinkujúcich.

V septembri 2019 pripravil staroľubovniansky ZPOZ prestížne podujatie – Odovzdávanie ceny Vojtecha Zamarovského významným osobnostiam z oblasti literatúry faktu zo Slovenskej a Českej republiky, za prítomnosti mnohých významných osobností spoločenského a kultúrneho života. Týmto podujatím sa významne zviditeľnilo Mesto Stará Ľubovňa v kultúrnej obci na Slovensku i v Čechách.

V roku 2019 bolo zrealizovaných 131 obradov.

**Počet zrealizovaných obradov v roku 2019 podľa druhu:**

|  |  |  |  |  |
| --- | --- | --- | --- | --- |
| **obrad** | **2016** | **2017** | **2018** | **2019** |
| sobáš /z toho delegované/ cudzincov/ mimo obradnej miestnosti/ s odobierkou | **34** 2/3/1/3 | **30** 9/3/0/2 | **22**  **6/5/2/3** | **23**  **7/2/2/7** |
| odobierka, symbolický sobáš | **3** | **3** | **3** | **2** |
| privítanie detí | **15** | **11** | **14** | **12** |
| životné jubileá | **26** | **24** | **32** | **26** |
| slávnosti s odovzdávaním cien (Cena mesta, vyhlásenie najúspešnejších reprezentantov, odovzdávanie Janského plakiet... | **10** | **11** | **11** | **9** |
| pohreby, občianske rozlúčky | **5** | **8** | **4** | **9** |
| pietne akty, odhalenie pamätnej tabule, spomienkové slávnosti | **3** | **3** | **5** | **5** |
| slávnostné prijatia primátorom mesta | **5** | **4** | **3** | **4** |
| vernisáže | **9** | **9** | **8** | **8** |
| obrady na celoslovenských súťažiach, festivaloch, krajských prehliadkach | **11** | **6** | **7** | **12** |
| iné spoločenské obrady (rozlúčka so ZŠ, pomaturitné stretnutie, stužková, výr. vzniku organizácií, zlatá svadba... | **10** | **10** | **10** | **19** |
| prezentácia knihy, uvedenie knihy, CD do života | **0** | **5** | **3** | **2** |
| **SPOLU** | **131** | **124** | **123** | **131** |

**Počet obradov ZPOZ – prehľad od roku 1998**

|  |  |  |  |  |
| --- | --- | --- | --- | --- |
| **Rok** | **Počet** |  | **Rok** | **Počet** |
| 1998 | 101 |  | 2009 | 119 |
| 1999 | 101 |  | 2010 | 120 |
| 2000 | 82 |  | 2011 | 116 |
| 2001 | 74 |  | 2012 | 114 |
| 2002 | 95 |  | 2013 | 116 |
| 2003 | 85 |  | 2014 | 118 |
| 2004 | 87 |  | 2015 | 106 |
| 2005 | 78 |  | 2016 | 131 |
| 2006 | 88 |  | 2017 | 124 |
| 2007 | 90 |  | 2018 | 123 |
| 2008 | 107 |  | 2019 | 131 |

**ČLENOVIA ZPOZ**

Činnosť ZPOZ v roku 2019 zabezpečovalo 34 členov. Primátor mesta Ľuboš Tomko a štyria poslanci, poverení MsZ vykonávať obrady určené zákonom a obrady organizované mestom (Dalibor Mikulík, Klaudia Satkeová, Rastislav Stašák, Rudolf Žiak). Najpočetnejšiu skupinu tvorí spevácka a hudobná zložka (13), recitátori (9) a matrikárky (3), rečník (1), organizátori (2) a jedna scenáristka a režisérka.

Tajomníčkou ZPOZ, ktorá je zároveň zamestnankyňou Mesta Stará Ľubovňa, je Monika Dušeková. Jej úlohou je vedenie agendy a kompletná organizácia obradov ZPOZ. Predsedom ZPOZ je Valent Jaržembovský.

**Počet členov ZPOZ v Starej Ľubovni**

|  |  |  |  |  |
| --- | --- | --- | --- | --- |
| **zaradenie** | **2016** | **2017** | **2018** | **2019** |
| poslanci poverení MsZ vykonávať sobáše | 5 + primátor | 5 + primátor | 5 + primátor | 4 + primátor |
| rečník | 0 | 0 | 0 | 1 |
| spevácka a hudobná zložka | 16 | 15 | 13 | 13 |
| recitátori | 9 | 9 | 9 | 9 |
| matrikárky | 2 | 3 | 3 | 3 |
| organizátori | 3 | 4 | 3 | 2 |
| scenáristka, režisérka | 1 | 1 | 1 | 1 |
| spolu | 37 | 38 | 35 | 34 |

**HOSPODÁRENIE ZPOZ PRI MSZ V STAREJ ĽUBOVNI**

ZPOZ hospodári s finančnými prostriedkami schválenými MsZ v rámci rozpočtu Mesta na príslušný kalendárny rok.

|  |  |  |  |  |  |  |
| --- | --- | --- | --- | --- | --- | --- |
| **položka** | **čerpanie**  **rok 2016**  **v €** | **čerpanie**  **rok 2017**  **v €** | **čerpanie rok 2018**  **v €** | **plán rok 2019 v €** | **čerpanie**  **rok 2019 v €** | **plán**  **2020**  **v €** |
| odmeny | 8 224,00 | 7 531,50 | 8 848,50 | 9 500 | 9 439,50 | 11 000 |
| poistenia | 2 453,48 | 1 962,85 | 2 435,76 | 3 200 | 2 494,02 | 3 200 |
| všeobecný materiál | 3 793,47 | 7 267,49 | 4 410,04 | 4 750 | 4 707,50 | 4 500 |
| prepravné | 37,00 | 0,00 | 243,00 | 0 | 0,00 | 250 |
| ocenenie jednotlivcom | 99,90 | 98,97 | 125,00 | 100 | 100,00 | 100 |
| príspevok na ošatenie | 1448,74 | 1 828,74 | 1 828,74 | 1 700 | 1 998,74 | 1 700 |
| reprezentačné | 30,00 | 150,00 | 149,25 | 150 | 150,00 | 150 |
| **spolu** | **16 086,59** | **18 839,01** | **18 040,29** | **19 400** | **18889,76** | **20 750** |

# ZPOZ sa pri určovaní odmien riadil Poriadkom odmeňovania Mesta, ktorý stanovoval odmenu 6,- € pre jedného účinkujúceho za jeden obrad trvajúci priemerne 45 minút. V roku 2019 bola odmena pre jedného účinkujúceho za jeden obrad upravená na 8,00 € a následne upravený a schválený rozpočet v položke odmeny na sumu 9 500,- € na rok 2019 a 11 000,- € na rok 2020.

# Členovi ZPOZ prislúcha podľa poriadku aj odmena vo výške 10,50 €, určená na úpravu zovňajšku v deň konania obradu a ročný paušálny príspevok na ošatenie vo výške maximálne do 100,- € (konkrétny príspevok pre jednotlivého člena sa určuje podľa počtu absolvovaných obradov).

Mesto Stará Ľubovňa z položky všeobecný materiál ZPOZ zabezpečuje kytice na pietne akty kladenia vencov (cca 20,- €), darčeky na privítanie detí (plaketa Moje rodisko je Stará Ľubovňa – 7,68 € a kvet do sumy 1,20 €), darčeky pre jubilantov (v hodnote do 5,00 € + kvet do 1,20 €), darčeky pre novomanželov (do 12,- €), darčeky, ceny, kvety a kytice pri významných podujatiach vo výške maximálne do 20,- € (Cena Mesta, vyhlasovanie najúspešnejších reprezentantov mesta, ocenenia na celoslovenských festivaloch, súťažiach a podobne).

**PRIESTORY, V KTORÝCH SA KONAJÚ OBRADY ZPOZ**

Obrady ZPOZ sa konajú väčšinou v obradnej sieni MsÚ, ktorá bola postavená v roku 1992 a má kapacitu maximálne 80 – 100 ľudí. V roku 2018 bola obradná miestnosť vymaľovaná, boli vymenené žiarovky vo veľkom drevenom lustri a časť elektroinštalácie na elektrické zásuvky. V roku 1919 sa rozšírili a upravili priestory kuchynky (nová podlaha, kuchynská linka, pult, elektroinštalácia) a v roku 2020 sa vymenila podlaha v miestnosti pri obradnej miestnosti. V ďalšom roku ešte bude potrebné pokračovať v rekonštrukcii, zabezpečiť opravu alebo výmenu dlažby, reštaurovanie drevenej plastiky, odstránenie problémov s kanalizáciou v priestoroch toaliet pri MsP, zabezpečiť doplnenie vhodných reprezentačných stoličiek a kresiel do obradnej miestnosti, kuchynky a  reprezentačnej miestnosti pri obradnej sieni a výmenu nábytku v priestoroch pri obradnej sieni.

Mimo obradnej siene sa uskutočňujú pietne akty kladenia vencov (pamätník pred Domom kultúry), vernisáže (Galéria Provinčný dom), oslavy výročí organizácií a inštitúcií (podľa miesta konania osláv). Klienti si žiadajú sobáš aj mimo obradnej siene MsÚ (hrad Ľubovňa, skanzen, v rôznych exteriéroch či reštauračných zariadeniach). Dá sa im vyhovieť len v prípade, že priestor spĺňa podmienky dôstojnosti, ktoré stanovuje Zákon o rodine 36/2005. V roku 2019 bolo Mestským zastupiteľstvom schválené zvýšenie poplatku za vykonanie obradu mimo obradnej miestnosti na 200,- € pre matričný obvod Stará Ľubovňa a 250,- € pre delegované sobáše.

**ZÁVER**

Občianske obrady v rôznych formách a pri rôznych spoločenských či kultúrnych príležitostiach slúžia a vždy budú slúžiť ako forma úcty človeka človeku, ako prirodzená potreba ľudskej spolupatričnosti. ZPOZ v Starej Ľubovni organizuje občianske obrady, slávnosti a iné podujatia tak, aby spĺňali požiadavku vysokej empatie, zážitkovosti, jedinečnosti a zároveň, aby jeho členovia dôstojne reprezentovali Mesto Stará Ľubovňa.