# Správa o činnosti Mestskej polície v Starej Ľubovni za rok 2019

# ÚVOD

Mestská polícia (ďalej len MsP) v Starej Ľubovni vznikla 1. 3. 1991. Je to poriadkový útvar mesta zriadený MsZ a všeobecne záväzným nariadením č. 3 zo dňa 14. 5. 1992 v zmysle § 19 Zákona č.369/1990 Zb. o obecnom zriadení s účinnosťou od 30. 5. 1992.

V roku 2019 bola činnosť MsP v Starej Ľubovni v zmysle zákona 564/1991 Zb. o obecnej polícii zameraná najmä na:

- zabezpečovanie verejného poriadku v meste, spolupôsobenie pri ochrane jeho obyvateľov a iných osôb v meste pred ohrozením ich života a zdravia,

- spoluprácu s útvarmi policajného zboru pri ochrane majetku mesta, majetku občanov, ako aj iného majetku v meste pred poškodením, zničením, stratou alebo pred zneužitím,

- ochranu životného prostredia v meste,

- dodržiavanie poriadku v meste, čistoty a hygieny v uliciach, iných verejných priestranstvách a verejne prístupných miestach,

- vykonávanie a kontrolu všeobecne záväzných nariadení mesta, uznesení MsZ a rozhodnutí primátora,

- plnenie úloh na úseku prevencie,

- plnenie úloh ustanovených osobitným predpisom na úseku bezpečnosti a plynulosti cestnej premávky.

Okrem základného zákona o obecnej polícii pre obecnú políciu vyplynuli aj ďalšie úlohy a oprávnenia, ktoré sú uvedené najmä v týchto zákonoch:

Zákon č. 372/1990 Zb. o priestupkoch,

Zákon č. 8/2009 Zb. o cestnej premávke,

Zákon č. 71/1967 Zb. o správnom konaní,

Zákon č. 300/2005 Zb. – Trestný zákon,

Zákon č. 282/2002 Zb., ktorým sa upravujú niektoré podmienky držania psov,

Zákon č. 219/1996 Zb. o ochrane pred zneužívaním alkoholických nápojov...,

Zákon č.377/2004 Zb. o ochrane nefajčiarov,

Zákon č. 79/2015 Zb. o odpadoch,

Zákon č .190/2003 o strelných zbraniach a strelive,

Všetky VZN mesta Stará Ľubovňa, v ktorých je MsP uvedená ako kontrolný orgán mesta.

# OBLASŤ PERSONALISTIKY

V roku 2019 sa na plnení úloh MsP v Starej Ľubovni podieľalo osem policajtov a jeden pracovník, operátor na kamerovom systéme. Všetci policajti spĺňajú predpoklady plnenia úloh – vzdelanie, špeciálne školenia, streleckú aj odbornú prípravu v oblastiach, kde plnia úlohy. Na oddelení mestskej polície pracuje aj jeden administratívny pracovník, ktorý má na starosti obsluhu kamerového systému, ale aj vypracovávanie charakteristík pre súdy, prokuratúry, okresné a obvodné polície a ďalšie administratívne práce.

# MATERIÁLNO–TECHNICKÉ ZABEZPEČENIE

Úsek materiálno-technického zabezpečenia sa realizoval na základe potrieb MsP a v rámci možností schváleného rozpočtu na rok 2019.

Obmena a dopĺňanie opotrebovaných výstrojných súčiastok sa realizovali v nevyhnutnej miere v súlade s Organizačným poriadkom MsP Stará Ľubovňa. Údržba, oprava a nákup technických prostriedkov potrebných pre plnenie služobných úloh, servis vozidiel, servis a oprava technických prostriedkov spojenia, výpočtovej techniky a pod. sa vykonávali iba v nevyhnutnej miere pri výskyte poruchy.

- 1 ks elektrické osobné motorové vozidlo značky RENAULT ZOE, rok výroby 2019, vybavené zvláštnym výstražným znamením – modrým svetlom, označené podľa zákona. Má najazdených 26 000 km a spĺňa podmienky pre výkon služby MsP v meste,

- 8 ks osobných zbraní so zásobníkmi,

- 1 ks malorážka so zameriavačom,

- 1 ks malorážková pištoľ,

- trezor na uloženie zbraní,

- mobilný telefón,

- zariadenie kancelárií a šatne,

- tlačiareň,

- PC s príslušenstvom,

- 9 ks technických prostriedkov na zabránenie odjazdu motorového vozidla (papuča),

- 8 reflexných viest,

- 8 ks bateriek do služby,

- vnútorný kamerový systém,

- vonkajší kamerový systém v meste a obslužné pracovisko v priestoroch MsP,

- zariadenie na zisťovanie alkoholu v dychu.

Na mestskej polícii funguje linka 159, ktorá je spoplatnená a funguje na mobilnom telefóne. Občania volajú okrem pevnej linky a mobilného čísla aj na túto linku.

# PRAKTICKÁ ČINNOSŤ

Praktická činnosť MsP v Starej Ľubovni bola realizovaná v zmysle všeobecne záväzných právnych predpisov, uznesení MsZ, rozhodnutí primátora mesta a pokynov náčelníka MsP. Vzhľadom na rozsah úloh je činnosť rozdelená do nasledovných oblastí:

* zabezpečenie pokoja a verejného poriadku v meste,
* spolupôsobenie s príslušnými útvarmi PZ v meste pri ochrane majetku mesta, majetku občanov, ako aj iného majetku v meste pred poškodením, zničením, stratou alebo zneužitím,
* ochrana životného prostredia v meste,
* dodržiavanie poriadku, čistoty a hygieny v uliciach, iných verejných priestranstvách a verejne prístupných miestach,
* dozor nad dodržiavaním pravidiel cestnej premávky vo vymedzenom rozsahu,
* kontrola dodržiavania VZN mesta, plnenie uznesení MsZ a rozhodnutí primátora mesta,
* objasňovanie priestupkov a riešenie priestupkov v blokovom konaní vo vymedzenom rozsahu,
* oznamovanie priestupkov, ktorých riešenie nepatrí do pôsobnosti mesta,
* plnenie úloh na úseku prevencie.

## Plnenie týchto úloh bolo realizované formou:

- riadiacej, organizátorskej a kontrolnej činnosti náčelníka MsP,

- hliadkovou a obchádzkovou službou,

- činnosťou pracoviska stálej služby,

- činnosťou obslužného pracoviska monitorovacieho kamerového systému,

- spoluprácou s PZ, inými útvarmi, orgánmi a organizáciami,

- spoluprácou s poslancami MsZ, komisiami MsZ,

- spoluprácou s oddeleniami MsÚ a organizáciami v zriaďovateľskej pôsobnosti mesta,

- preventívno-osvetovou činnosťou.

### Riadiaca, organizátorská činnosť náčelníka MsP

Náčelník MsP riadi, organizuje a kontroluje prácu príslušníkov MsP. Podáva informácie o činnosti MsP primátorovi mesta na úseku obecných vecí, verejného poriadku a výsledkoch činnosti MsP.

Spolupracuje s riaditeľom Okresného riaditeľstva PZ v Starej Ľubovni a orgánmi štátnej správy, životného prostredia. Predkladá primátorovi požiadavky na zabezpečenie činnosti MsP a zodpovedá za hospodárne využívanie zverených prostriedkov. Zabezpečuje odborný výcvik príslušníkov MsP. Zúčastňuje sa porád vedenia mesta, zasadnutí komisií MsZ a ostatných porád s orgánmi a organizáciami na teritóriu mesta. Plní ďalšie pokyny primátora mesta.

Počas roka 2019 sa náčelník MsP pravidelne zúčastňoval na poradách vedenia mesta a zasadnutiach dopravných komisií. Zúčastňoval sa zasadnutí Združenia náčelníkov obecných a mestských polícií Slovenska, ktorej je členom, kde sa prerokovávali aktuálne problémy činnosti obecných a mestských polícií – pripravovaný zákon o obecnej polícii, zákon o sociálnom zabezpečení príslušníkov MsP a iné.

### Hliadková a obchôdzková služba

Hliadková a obchôdzková služba bola orientovaná v príslušných časových intervaloch do lokalít, ktoré sa na základe vlastných analýz, vývoja bezpečnostnej situácie a požiadaviek občanov javili ako najproblematickejšie. V priebehu roka nedošlo k vážnym alebo kritickým udalostiam, ktoré bolo potrebné riešiť mimoriadnymi opatreniami. Masovo-spoločenské akcie, na ktorých mestská polícia participovala, dopadli veľmi dobre, bez mimoriadnych udalostí.

Z každej hliadkovej služby sú spracované záznamy, ktoré po vyhodnotení slúžia na analýzu bezpečnostnej situácie, prijímanie adekvátnych opatrení a hodnotenie efektivity práce príslušníkov MsP. Pozitívnym ukazovateľom práce a činnosti príslušníkov MsP je aj to, že v priebehu roka nebola podaná ani jedna sťažnosť na policajta MsP.

5 ÚČO – územných častí obvodu, ktoré sú pridelené jednotlivým príslušníkom MsP tak, aby kopírovali jednotlivé časti mesta a ulice podľa zaťaženosti, bezpečnostnej situácie a momentálneho riešenia situácie, sa osvedčilo a policajti majú svoje obvody. Hliadkovú službu vykonávajú všetci príslušníci MsP v obvode celého mesta. MsP pracuje 7 dní v týždni, cez deň trojčlenná hliadka, v noci dvojčlenná, od pondelka do piatku v 10-hodinovom pracovnom režime. V piatky a soboty je v službe v noci trojčlenná hliadka. Vzhľadom na personálny stav na MsP nie je možné vykonávať službu nepretržite, preto sú služby plánované na jednotlivé dni podľa dlhodobého vývoja bezpečnostnej situácie.

Pri porušení zákona 8/2009 Zb. o premávke na pozemných komunikáciách bolo zaznamenaných 556 priestupkov. Ide o priestupky zaznamenané nerešpektovaním dopravných značiek, ako zákazy v jazde, zákazy státia, zákazy zastavenia a iné. Z počtu 556 priestupkov bolo riešených v blokovom konaní 468 priestupkov, 87 priestupkov bolo riešených napomenutím 1 priestupok bol odstúpený na OR PZ SR odbor dopravy. Výška pokút za uvedené priestupky činila 5460,- €.

VZN č. 54 o dodržiavaní verejného poriadku a verejnej čistoty na území Mesta Stará Ľubovňa – riešených bolo 53 priestupkov, z toho 35 blokovou pokutou vo výške 370,- € a 18 priestupkov bolo riešených napomenutím.

VZN č. 42 o chove a držaní psov na území mesta – bol vykonaný odchyt túlavých psov pohybujúcich sa voľne na verejnom priestranstve v počte 29 ks. Odchytené psy boli dané do karanténnej stanice. 2 priestupky boli riešené napomenutím a 6 blokovou pokutou vo výške 60,- €.

VZN č. 61 o zbere, preprave a zneškodňovaní komunálneho odpadu a drobného stavebného odpadu vznikajúceho na území Mesta Stará Ľubovňa – riešené 2 priestupky napomenutím a 2 blokovou pokutou 20.- €.

VZN č. 10 o ochrane pred zneužívaním alkoholických nápojov – riešených 34 priestupkov. 1 napomenutím a 33 v blokovom konaní na sumu 340,- € .

VZN č. 17 trhový poriadok – v počte 4 priestupky na sumu 50,- €.

Z priestupkového zákona č. 372/90 Zb. podľa §-u 47 bolo riešených 56 priestupkov.

K porušovaniu tohto zákona najčastejšie dochádza v piatky, soboty a počas prázdnin v nočných hodinách.

Rozdelenie priestupkov riešených ústne na MsP:

- rušenie nočného pokoja – 8 prípadov,

- riešenie verejného poriadku – 16 prípadov,

- verejné pohoršenie – 18 prípadov,

- medzisusedské vzťahy – 14 prípadov.

V roku 2019 bol 188-krát použitý technický prostriedok na zabránenie odjazdu motorového vozidla a skontrolovaná totožnosť 930 občanov.

Príslušníci MsP riešili 236 sťažností. Boli vykonávané obhliadky lesnej lokality v Podsadku, Hájenky, skládky TDO Vabec, kontrolované reštauračné zariadenia, bol vykonávaný dohľad pri dodržiavaní verejného poriadku počas kultúrnych a športových podujatí, realizované pravidelné obhliadky a obchôdzky celého mesta, hradu, Podsadku, nového a starého cintorína, nákupných centier, sídliska Východ a Západ, kalvárie, športových a detských ihrísk a pod. 71 vecí bolo nájdených a vrátených občanom (kľúče, peňaženky, doklady, mobily, peniaze a iné). 2-krát bol privolaný k požiaru hasičský zbor a 15-krát privolaná rýchla zdravotná pomoc k občanom.

### Činnosť stálej služby

Je zriadená činnosť stálej služby. Problémom je nedostatočný personálny stav, a tak nie je možné zrealizovať stálu službu v plnom rozsahu, ktorá by bola nepretržite na oddelení a prijímala by nepretržite informácie od hliadky a občanov.

### Činnosť obslužného pracoviska monitorovacieho kamerového systému

Na odd. MsP v Starej Ľubovni sa využíva monitorovací kamerový systém sedemnásť rokov. K dispozícii je 16 otočných a 18 stacionárnych kamier. Štatistika potvrdzuje pokles nežiaducich prípadov. Monitorovanie situácie na sledovaných miestach, kde je zvýšený pohyb osôb, a tým aj zvýšená aktivita páchateľov, sa prostredníctvom kamerového systému zvyšuje operatívnosť pri preventívnych zásahoch proti priestupcom. Pomocou kamerového systému je monitorovaná aj dopravná situácia v centre mesta, parkovanie vozidiel a dodržiavanie dopravného značenia. Kamerový systém je využívaný aj v súvislosti so žiadosťami finančnej správy, kde bolo odovzdaných 13 videozáznamov, štátnej polícii bolo odovzdaných 23 videozáznamov, a to k rôznym krádežiam a vlámaniam sa do prevádzok, k poškodzovaniu majetku, výtržníctvam a iným priestupkom a trestným činom. Vďaka týmto videozáznamom bolo viacero trestných činov vyriešených.

### Činnosť miestnej občianskej poriadkovej služby. MOPS

Je potrebné na tomto mieste spomenúť činnosť miestnej občianskej poriadkovej služby, ktorá vykonávala svoju činnosť v lokalitách, ktoré sú z pohľadu bezpečnosti najkritickejšie, a to v mestskej časti Podsadek a na Továrenskej ulici. Rómska hliadka v Podsadku bola zložená zo šiestich členov – 5 mužov a jedna žena. Na Továrenskej ulici – jeden muž a jedna žena. Hliadka počas roka 2019 vykonávala hlavne dohľad nad dodržiavaním nočného pokoja, monitoring ochrany rodinných domov a obydlí, súkromného majetku dlhodobo opusteného a  poskytovanie informácií predchádzajúcich vzniku verejného znečistenia odpadmi. Ďalej dohľad nad miestami, v ktorých dochádza k stretávaniu sa maloletých detí v neskorých večerných hodinách bez prítomnosti rodičov. Občanov upozorňovala na nesprávne nakladanie s odpadmi, dohliadala na zákaz vypaľovania trávy a zákaz zakladania ohňov na miestach, ktoré na to nie sú určené, a kde hrozí následný vznik požiaru. Bola nápomocná pri výkone činnosti mestskej polície, policajného zboru, sociálnemu oddeleniu, pracovníkom terénnej práce, záchrannej služby, základnej a špeciálnej škole, Ľubovnianskej nemocnici a iným orgánom a organizáciám. Sprevádzali poštovú doručovateľku, kde počas tohto obdobia nedošlo k žiadnemu narušeniu verejného poriadku ani ohrozeniu doručovateľky. Svojou prítomnosťou, ale aj spoluprácou s MsP sa obmedzilo páchanie trestnej činnosti v tomto obvode a zaznamenali sme zlepšenie čistoty a životného prostredia.

### Spolupráca s policajným zborom, inými útvarmi, orgánmi a organizáciami

Z hľadiska poslania MsP bola v roku 2019 najintenzívnejšia spolupráca s útvarmi policajného zboru Okresného riaditeľstva v Starej Ľubovni, a to 62-krát. Kooperácia a súčinnosť pri jednotlivých akciách je dlhodobo na veľmi dobrej úrovni. Boli zorganizované spoločné dopravno-bezpečnostné akcie a kladne hodnotíme aj spoluprácu pri zabezpečovaní aktivít a podujatí organizovaných mestom, ale aj inými zložkami. Spolupráca bola orientovaná hlavne na problematiku zabezpečovania nočného pokoja, verejného priadku, bezpečnosti obyvateľov a dodržiavania dopravnej disciplíny. Boli to napr. podujatia na hrade Ľubovňa, Ľubovniansky jarmok, Ľubovniansky majáles, Pivný festival, Vianočné trhy, Deň s Mikulášom, Silvester, ale aj iné kultúrne, športové a spoločenské akcie. Na kultúrnych a športových akciách sme spolupracovali 26-krát.

Neodmysliteľnou súčasťou činnosti je aj spolupráca s inými organizáciami, pre ktoré v zmysle zákona sme povinní vykonávať doručovanie súdnych zásielok, ktorých v roku 2019 bolo 118. Pre potreby súdov, prokuratúry a policajného zboru sa vypracovalo 143 charakteristík.

### Spolupráca s poslancami MsZ a jednotlivými komisiami MsZ

Spolupráca s poslancami MsZ sa uskutočňovala podľa potrieb formou osobného kontaktu, účasťou náčelníka MsP na zasadnutí jednotlivých komisií MsZ, na ktoré bol prizývaný, na zasadnutí MsZ a na stretnutiach organizovaných primátorom mesta, kde sa riešili problémy mesta. Najintenzívnejšia kooperácia je v dopravnej komisii. Zo zasadnutí tejto komisie vyplynulo veľa podnetov, námetov a odporúčaní, ktoré boli následne realizované. MsP s plnou vážnosťou pristupovala aj k riešeniu požiadaviek a námetov poslancov, ktoré vyplynuli z rozpráv na MsZ, interpelácií, ale aj z osobných stretnutí a požiadaviek.

### Spolupráca s oddeleniami MsÚ a organizáciami v zriaďovateľskej pôsobnosti mesta

Príslušníci MsP pri zabezpečení úloh vyplývajúcich zo zákona o obecnej polícii denno-denne spolupracujú s pracovníkmi mestského úradu, a to s oddelením kontroly, referátom daní a poplatkov, sociálnym oddelením, oddelením výstavby, oddelením školstva, kultúry, športu a mládeže, s referátom správy majetku mesta. V tejto časti je potrebné spomenúť aj činnosť a spoluprácu s právnym referátom, ktorý vo svojej činnosti okrem iného vykonával aj správne konanie na základe odstúpených vecí od iných orgánov verejnej správy. V roku 2019 právny referát prerokoval celkovo 51 prejednávaných priestupkov, ktoré boli Mestu Stará Ľubovňa odstúpené Okresným úradom, odborom všeobecnej vnútornej správy v Starej Ľubovni a tiež Okresným riaditeľstvom Policajného zboru v Starej Ľubovni. Ide o priestupky, ktoré boli ukončené rozhodnutím správneho orgánu. V drvivej väčšine prípadov, 37-krát, išlo o porušenie VZN mesta č. 54 o dodržiavaní verejného poriadku a verejnej čistoty na území mesta. Priestupcovia sa prehrabávali v smetných nádobách. Ako sankcia im bolo udelené najmä pokarhanie. Ďalej sa prerokovávali priestupky na úseku VZN mesta č. 10 o ochrane pred zneužívaním alkoholických nápojov – 6-krát. Išlo o osoby mladistvé, pri ktorých sa v rámci ústneho prejednávania priestupku dbalo o výchovný a preventívny aspekt prejednávanej veci. Ako sankcia im bolo udelené najmä pokarhanie spolu s opatrením zákazu navštevovať verejne prístupné miesta a miestnosti, v ktorých sa podávajú alkoholické nápoje v zmysle zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb. Boli prerokovávané aj priestupky na úseku VZN mesta č. 21 o vykonávaní rozkopávkových a výkopových prác na území mesta, kde bola uložená bloková pokuta 150 €. Ďalej porušenie VZN č. 22 o prevádzkovaní obchodu a služieb a o prevádzkovom čase na území mesta, kde sa prerokovali  4 správne delikty. Tu bola uložená pokuta 100 €. Dve konania boli zastavené a jeden správny delikt nebol preukázaný v konaní. Porušenie VZN č. 42 o chove a držaní psov – boli prejednávané 3 priestupky, z toho 2 pokutou v celkovej výške 64 €.

Dobrá spolupráca je s firmou Ekos na úseku životného prostredia, a to pri hliadkovaní na skládke TDO, ako aj čistoty okolo smetných kontajnerov a monitorovanie divokých skládok v meste, kde sme spolupracovali 107-krát. S firmou VPS spolupracujeme pri realizácii úloh spojených s cestnou dopravou, údržbou dopravných značiek, ciest,  miestnych komunikácií a verejného osvetlenia. Tu sme spolupracovali 53-krát.

### Preventívna – osvetová činnosť

Preventívna – osvetová činnosť MsP je na požadovanej úrovni. Na túto činnosť je vyčlenený jeden policajt MsP, ktorý v rámci programu prevencie kriminality pripravuje akcie aj v spolupráci s príslušníkmi PZ, Úradom práce, soc. vecí a rodiny, Okresným úradom v Starej Ľubovni, ale aj s inými orgánmi. Tieto aktivity boli realizované najmä formou poradenstva, prednášok, besied, stretnutí a praktických ukážok, s cieľom zvýšiť dôveru detí, mládeže, seniorov a verejnosti k polícii. Príslušníci MsP sa vo svojom voľnom čase zapájali do cyklohliadok s okresným policajným oddelením, ktoré hliadkovali najmä na poľných a lesných cestách, ako aj v rekreačných oblastiach v okrese. Služby na prechodoch pred školami pred začiatkom vyučovania sú realizované na ul. Levočskej, Komenského a Štúrovej. V oblasti prevencie je možné zlepšiť preventívnu činnosť, a to aj aktivitou zo strany riaditeľov škôl, kde v priebehu roka nebol veľký záujem o prednášky a ukážky od príslušníkov MsP.

# ZÁVER

Zo súčasného vývoja kriminality a z analýzy bezpečnostnej situácie v rámci mesta Stará Ľubovňa vyplýva, že bezpečnostná situácia je stabilizovaná a porovnateľná s predchádzajúcim rokom. Nedošlo k výraznému nárastu trestnej činnosti a priestupkov. Taktiež nedochádzalo v priebehu roka k narušeniu verejného poriadku väčšieho rozsahu, kde by bolo potrebné prijímať mimoriadne bezpečnostné opatrenia.

MsP v Starej Ľubovni na základe dvadsaťdeväťročného pôsobenia dokázala, že má svoju opodstatnenosť a nezastupiteľnosť v štruktúre orgánov mesta Stará Ľubovňa. Preto aj v roku 2020 bude svoju činnosť zameriavať v prvom rade na zabezpečovanie verejného poriadku v meste, na prevádzku a systém platených parkovísk na území mesta, na ochranu jeho obyvateľov, ako aj návštevníkov nášho mesta.

Možno konštatovať, že na základe uvedených informácií, ale aj dosiahnutých výsledkov Mestská polícia v Starej Ľubovni v roku 2019 splnila úlohy, ktoré pre ňu vyplynuli, bez vážnejších výhrad zo strany primátora mesta, poslancov MsZ, vedenia mesta i ostatných orgánov a organizácií. V priebehu roka neboli žiadne mimoriadne udalosti, a ani neboli závažné narušenia, či už verejného poriadku alebo pracovnej disciplíny.

Ščigulinský Oskár

náčelník MsP